Diari Oficial de la Generalitat Valenciana


Sumari del DOGV 5973, del 12-03-2009 (2009/2755)

RESOLUCIÓ de 6 de març de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre el Centro Criptológico Nacional del Centro Nacional de Inteligencia i la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5973

Data del DOGV
:   12-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2755


Data del document
:   06-03-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * administració central
    * comunicació de dades
    * seguretat pública
    * cooperació administrativa
    * tecnologia de la informació
    * xarxa de transmissió de dades
    * telecomunicació
    * protecció de dades

RESOLUCIÓ de 6 de març de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre el Centro Criptológico Nacional del Centro Nacional de Inteligencia i la Generalitat. [2009/2755]  
El Centro Criptológico Nacional del Centro Nacional de Inteligencia i la Generalitat han subscrit, després de la tramitació prèvia reglamentària, el 9 de desembre de 2008, un conveni de col·laboració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0238/2009, i que figura com a annex d'esta resolució.  
València, 6 de març de 2009.- El director general de Relacions amb les Corts i Secretariat del Consell. Ángel Mompó Romero.  
Conveni de col·laboració entre el Centro Criptológico Nacional del Centre Nacional d'Intel·ligència i la Generalitat de la Comunitat Valenciana.  
Madrid, 9 de desembre de 2008   
Reunits  
D'una banda, Alberto Saiz Cortés, com a Secretari d'Estat director del Centro Nacional de Inteligencia (en avant CNI), càrrec per al qual va ser designat pel Reial Decret 607/2004 de 19 d'abril, en nom i representació de l'esmentada institució, i director del Centro Criptológico Nacional (en avant CCN), en l'ús de les facultats que li reconeix l'article 9 de la Llei 11/2002, de 6 de maig, reguladora del Centro Nacional de Inteligencia.   
I, de l'altra, Paula Sánchez de León Guardiola, consellera de Justícia i Administracions Públiques, qui actua en nom i representació de la Generalitat, de conformitat amb els article 17.f) i 28.g) de la Llei 5/1983, de 30 de desembre, del Consell, i 2n.2 del Decret 20/1993, de 8 de febrer, del Govern Valencià, pel qual es regula el Registre de convenis i s'establix el règim jurídic i pressupostari dels convenis que subscriga la Generalitat Valenciana, i facultada expressament per a la firma del present conveni per acord del Consell, de data 5 de desembre de 2008.  
Ambdues parts, en la representació que ostenten, es reconeixen mútua capacitat per a obligar-se i convindre i   
Exposen  
Primer. La Societat de la Informació és un estadi de desplegament social caracteritzat per l'ocupació massiva de les noves tecnologies per a l'accés, transacció i difusió de la informació. El seu desenvolupament representa un important instrument per a superar les desigualtats conseqüència de les barreres geogràfiques, socials i econòmiques que tradicionalment han restringit l'accés a multitud de servicis i oferix un il·limitat potencial per a promoure la igualtat d'oportunitats entre els ciutadans. Les noves tecnologies juguen ja un paper clau en la millora de l'eficiència, i són la causa d'importants millores de la productivitat, i un poderós motor per al creixement, la competitivitat i l'ocupació.   
Per això, la implantació de la Societat de la Informació constituïx un factor clau per a l'augment del benestar econòmic i social, i és, per tant, una ferramenta estratègica i objectiu de primer nivell per al desenvolupament dels països.   
Segon. L'Administració no ha de ser aliena al desenvolupament de la Societat de la Informació però, al mateix temps, necessita que l'elaboració, conservació i utilització de determinada informació es realitze de forma segura per a garantir el seu funcionament eficaç al servici dels interessos nacionals. En conseqüència, l'administració ha de dotar-se dels mitjans adequats per a la protecció i control de l'accés a la dita informació, i ha de regular uns procediments eficaços per al seu emmagatzemament, processament i transmissió segurs per mitjà de sistemes propis.   
Tercer. Que el CNI és un organisme públic especial dels previstos en la disposició addicional ha de la Llei 6/1997 de 14 d'abril, previst en la Llei 11/2002, de 6 de maig, reguladora de tal organisme, al qual comanda, entre altres, l'exercici de les funcions relatives a la seguretat de les tecnologies de la informació en l'article 4.e), i de protecció de la informació classificada en l'article 4.f), alhora que conferix al seu Secretari d'Estat director la responsabilitat de dirigir el CCN en l'article 9.2.f).   
Quart. D'acord amb el Reial Decret 421/2004, de 12 de març, pel qual es regula el Centre Critològic Nacional, l'àmbit d'actuació del Centre comprén, la seguretat dels sistemes de les tecnologies de la informació i comunicacions (TIC) de l'administració que processen, emmagatzemen o transmeten informació en format electrònic, que normativament requerixen protecció, i que inclouen mitjans de xifra, i la seguretat dels sistemes de les tecnologies de la informació i comunicacions que processen, emmagatzemen o transmeten informació classificada.   
Cinqué. Dins de tal àmbit d'actuació, el CCN realitza, entre altres, les funcions següents:   
a) Elaborar i difondre normes, instruccions, guies i recomanacions per a garantir la seguretat dels sistemes de les tecnologies de la informació i les comunicacions de l'administració. Les accions derivades del desplegament d'esta funció seran proporcionals als riscos a què estiga sotmesa la informació processada, emmagatzemada o transmesa pels sistemes.   
b) Formar el personal de l'administració especialista en el camp de la seguretat dels sistemes de les tecnologies de la informació i les comunicacions.   
c) Constituir l'organisme de certificació de l'esquema nacional d'avaluació i certificació de la seguretat de les tecnologies d'informació, d'aplicació a productes i sistemes en el seu àmbit.   
d) Valorar i acreditar la capacitat dels productes de xifra i dels sistemes de les tecnologies de la informació, que incloguen mitjans de xifra, per a processar, emmagatzemar o transmetre informació de forma segura.   
e) Coordinar la promoció, el desplegament, l'obtenció, l'adquisició i posada en explotació i la utilització de la tecnologia de seguretat dels sistemes abans mencionats.   
f) Vetlar pel compliment de la normativa relativa a la protecció de la informació classificada en el seu àmbit de competència.   
g) Establir les necessàries relacions i firmar els acords pertinents amb organitzacions semblants d'altres països, per al desplegament de les funcions mencionades.   
Sisé. Per a l'exercici de les esmentades funcions, i a causa de la insuficiència de mitjans per part del CCN per a abordar, per si sol, l'adequada prestació dels servicis encomanats, este Centre precisa la participació d'altres entitats que, tant per l'alta especialització del seu personal, com per la informació que poden aportar, produïsca la sinergia necessària per a la consecució dels seus objectius.   
Seté. Que en l'àmbit de la Generalitat de la Comunitat Valenciana, l'objecte del present conveni està d'acord amb el programa III, Servicis de telecomunicacions avançats corporatius i de comunicació amb la societat, del pla PEVTA dins Avantic (2004-2010), que definix l'estratègia del Consell en relació amb la Societat Tecnològica i del Coneixement.   
Vuité. En data 28 de maig de 2007 es va instrumentar per mitjà de conveni la posada en marxa del Centre de Seguretat TIC de la Comunitat Valenciana (en avant CSIRT-CV) plantejat per a administracions públiques, empreses i ciutadans, l'àmbit d'actuació de la qual serà la Comunitat Valenciana.   
La Generalitat de la Comunitat Valenciana, a través de la Direcció de Modernització de la Secretaria Autonòmica d'Administracions Públiques, té els següents objectius específics d'acord amb l'execució de l'esmentat conveni:   
a) Desenvolupar el Portal de CSIRT-CV, així com la seua alimentació contínua incorporant continguts.   
b) La instal·lació i configuració dels sistemes informàtics destinats a la posada en marxa del Centre de Seguretat TIC de la Comunitat Valenciana.   
c) Desplegar projectes de continguts, donant resposta a incidents i la gestió de la informació.   
d) Disseny del funcionament de CSIRT-CV.   
e) Generació de guies de resposta a incidents de seguretat.   
Nou. Una de les línies estratègiques de la Generalitat de la Comunitat Valenciana és ser un centre de referència en Seguretat Informàtica a nivell autonòmic.   
Per a tal fi, la Generalitat de la Comunitat Valenciana compta amb els instruments següents:   
- El Centre de Seguretat TIC de la Comunitat Valenciana (CSIRT-CV).   
Deu. Les funcions del CCN, relatives a la seguretat de les TIC, estan d'acord amb la línia de treball de CSIRT-CV sobre Seguretat Tecnològica, o ambdós entitats coincidixen en l'alta especialització del seu personal en estes disciplines.   
Onze. En este sentit, les parts desitgen formalitzar el present Conveni, a fi que la Generalitat de la Comunitat Valenciana, a través de la Direcció de Modernització de la Secretaria Autonòmica d'Administracions Públiques i el CCN col·laboren mútuament per a la consecució dels seus objectius respectius.   
Per tot el susdit, les parts acorden subscriure el present conveni, el qual es regirà per les següents   
Clàusules  
Primera. Objecte del conveni   
L'objecte del present conveni és fixar les bases de la col·laboració entre la Generalitat de la Comunitat Valenciana i el CCN, per a impulsar a Espanya els aspectes de seguretat dins del desplegament de la Societat de la Informació, per mitjà de l'intercanvi d'informació, la formació especialitzada i el desenvolupament de projectes tecnològics.   
Les esmentades bases serviran de marc general de les relacions entre les parts, així com entre estes i aquelles altres entitats, públiques i privades, la participació de les quals es considere necessària per al desenvolupament de la col·laboració proposada.   
Segona. Aportacions de les parts   
La matèria objecte de col·laboració entre ambdues parts comprén, en particular, les següents àrees d'interés:   
- Intercanvi d'Informació. En el desplegament de les seus comeses, tant la Generalitat de la Comunitat Valenciana com el CCN es manegen informació que pot ser d'utilitat per a l'altra part.   
En este sentit, s'intercanviarà informació entre ambdós organismes en els camps següents:   
. Sensors desplegats en els diferents organismes, capacitats de monitorització d'estos, accés a la informació proporcionada pels mateixos per a l'elaboració d'estadístiques.   
. Documentació relativa a seguretat. El CCN proporcionarà les sèries de guies CCN-STIC desenvolupades per a l'administració a fi de la seua adaptació als entorns de la Generalitat de la Comunitat Valenciana. En cas de la seua difusió en altres entorns s'haurà de citar l'origen del document.   
. Incidents de seguretat. Compartir informació i procediments de resolució d'estos per a la seua aplicació en els entorns d'actuació del CCN (Administració Pública) i la Generalitat de la Comunitat Valenciana.   
. Iniciatives de seguretat executades per ambdues administracions a fi de millorar la coordinació entre èstes i, en la mesura que siga possible, donar un missatge comú.   
- Ferramentes de seguretat i programes específics. Possibilitat que la Generalitat de la Comunitat Valenciana, a través de la Direcció de Modernització de la Secretaria Autonòmica d'Administracions Públiques promoga el desenvolupament i la utilització de ferramentes de seguretat informàtica i productes o programes específics a proposta del CCN. En este sentit, la Generalitat de la Comunitat Valenciana, podrà realitzar proves de dites ferramentes i programes que permeten al CCN, arribat el cas, completar la funcionalitat d'estes per a utilitzar-los en l'àmbit d'actuació de l'Institut.   
- Desplegament de projectes, en cas de dur-se a terme la realització d'algun projecte relacionat amb els objectius del conveni, la propietat intel·lectual d'estos serà compartida per la Generalitat de la Comunitat Valenciana i el Ministeri de Defensa.   
- Formació: Col·laboració en programes enfocats a:   
. Formació interna dels empleats de cada una de les parts.   
. Organització, participació o col·laboració conjunta en cursos, seminaris, màster de seguretat, etc.   
Tercera. Finançament   
La finançament del present conveni es durà a terme per cada part amb els seus propis pressupostos ordinaris de funcionament.   
Quarta. Mesures de control i seguiment   
De comú acord entre ambdós parts s'establirà, dins dels dos mesos següents a l'entrada en vigor del present Conveni, una Comissió de Seguiment que:   
- dissenyarà, planificarà i executarà les actuacions concretes derivades de l'objecte del present conveni, i defininrà i delimitarà l'abast de cada activitat o grup d'activitats corresponents a les àrees de col·laboració mencionades.   
- proposarà per a la seua firma, com annexos a este Conveni, els acords específics que considere oportuns i servirà de canal de comunicació ordinari per al seguiment de les activitats i de l'intercanvi d'informació derivats del present Conveni.   
La Comissió de Seguiment tindrà les següents pautes de funcionament:   
- Estarà formada pels membres designats per ambdues parts en nombre de dos per cada una d'elles.   
- Es designarà una presidència col·legiada per ambdues parts i una de les parts proporcionarà, a més dels designats, un secretari que no disposarà de vot.   
- Es reunirà de forma ordinària, almenys, una vegada cada quadrimestre, sense perjuí de les reunions extraordinàries que es convoquen addicionalment.   
- Per a l'adopció d'acords s'exigirà que assistisquen a la reunió la majoria dels membres i sempre el mateix nombre de membres per cada part. Els acords es prendran per unanimitat i quedaran reflectits en una acta que tindrà caràcter obligatori per a les parts. L'acta serà firmada per tots els assistents.   
El personal que participe en l'execució del present Conveni, seguirà sota la direcció i dependència de la part a què pertany, sense que hi haja modificació alguna de la seua relació laboral o de servicis.   
Ambdues parts es comprometen a realitzar, en el si de la Comissió de Seguiment, un informe de conclusions dins del primer any de vigència del present Conveni.   
El present Conveni podrà modificar-se per mutu acord entre les parts quan resulte necessari per a la millor realització del seu objecte seguint els mateixos tràmits establits per a la seua subscripció.   
Cinquena. Legislació aplicable   
El present Conveni és de naturalesa juridicoadministrativa, de conformitat amb el que disposa l'article l'article 4.1.c) de la llei 30/2007 de 30 d'octubre de Contractes del Sector Públic, i es regix pels seus propis termes i condicions, i són d'aplicació els principis de l'esmentada disposició per a resoldre els dubtes i llacunes que pogueren presentar-se.   
Les qüestions litigioses que pogueren sorgir entre les parts com a conseqüència de l'execució del Conveni hauran de resoldre's per mutu acord de les parts. Si no poguera aconseguir-se tal acord, les possibles qüestions litigioses seran de coneixement i competència de l'orde jurisdiccional contenciós administratiu.   
Sisena. Vigència   
Este Conveni produirà efectes des del moment de la seua firma.   
El present Conveni tindrà una vigència fins al 31 de desembre de 2008, i podrà prorrogar-se de forma expressa, per successius períodes d'un any, excepte renúncia expressa d'alguna de les parts amb tres mesos d'antelació a la finalització de la seua vigència o de qualsevol de les seues pròrrogues.   
Setana. Causes de resolució   
El present Conveni podrà extingir-se de mutu acord entre ambdues parts, per impossibilitat sobrevinguda del seu compliment i per incompliment d'alguna de les parts.   
La present col·laboració estarà sempre supeditada a les necessitats de la Defensa Nacional, per la qual cosa, sorgida tal necessitat, el Conveni quedarà suspés, mentres persistisca dita necessitat o, si fa el cas, resolt per qualsevol de les parts, sense que siga necessari avís o denúncia prèvia en este sentit.   
Vuitena. Drets de les parts   
El present Conveni no suposa, en cap cas, la cessió de competències d'una de les parts a l'altra, ni tampoc la concessió, expressa o implícita, de dret algun respecte a patents, drets d'autor o qualsevol altre dret de propietat intel·lectual o industrial. Tota la informació i documentació intercanviada, en el marc del Conveni, serà propietat exclusiva de la part que l'haja generat.   
Novena. Confidencialitat   
Les parts es comprometen a l'intercanvi de la informació necessària per al compliment efectiu de tots els termes del present conveni, amb les garanties de confidencialitat que en cada cas siguen requerides.   
La informació, dades, suports, programes, aplicacions i, en general, qualsevol intercanvi i utilització de mitjans i tècniques aportats per ambdues parts al Conveni, romandran exclusivament en l'àmbit de relació d'estes i del personal tècnic que col·labore en les activitats del Conveni, obligant-se a mantindre en règim de confidencialitat estos mitjans i tècniques per un termini indefinit i amb independència de la duració d'este Conveni.   
S'exclou de la categoria d'informació confidencial tota aquella que haja de ser revelada d'acord amb les lleis o amb una resolució judicial o acte d'autoritat competent.   
Sense perjuí del que establix la clàusula tercera les parts podran donar publicitat a l'existència del present Conveni en la forma en què ambdues determinen de mutu acord.   
I en prova de conformitat amb el susdit, firmen el present Conveni en dos exemplars originals, igualment vàlids, en el lloc i data dalt indicats.   
La consellera de Justícia i Administracions Públiques: Paula Sánchez de León Guardiola  
El director del Centro Criptológico Nacional: Alberto Saiz Cortés